Document ID: 32010R0086

KOMISJONI MÄÄRUS (EL) nr 86/2010,
29. jaanuar 2010,
millega muudetakse nõukogu määruse (EÜ) nr 1005/2008 I lisa seoses kalandustoodete mõistega ja komisjoni määrust (EÜ) nr 1010/2009 seoses kolmandate riikide laevade kontrollimist käsitleva teabe vahetamisega ja püügisertifikaatide halduskorraldusega
EUROOPA KOMISJON,
võttes arvesse Euroopa Liidu lepingut ja Euroopa Liidu toimimise lepingut,
võttes arvesse nõukogu 29. septembri 2008. aasta määrust (EÜ) nr 1005/2008, (1) millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, eriti selle artikli 9 lõiget 1, artikli 12 lõiget 5, artikli 51 lõiget 3 ja artiklit 52,
ning arvestades järgmist:
(1)
Määrust (EÜ) nr 1005/2008 kohaldatakse kalandustoodete suhtes, mis kuuluvad kõnealuse määruse artiklis 2 esitatud mõiste alla. Kõnealuse määruse I lisas on nimekiri toodetest, mis ei kuulu „kalandustoodete” mõiste alla. Seda nimekirja võib igal aastal üle vaadata ning nüüd tuleks seda muuta uue teabe põhjal, mis on kogutud määruse (EÜ) nr 1005/2008 artikli 20 lõike 4 kohases halduskoostöös kolmandate riikidega.
(2)
22. oktoobri 2009. aasta määruses (EÜ) nr 1010/2009, (2) millega kehtestatakse nõukogu määruse (EÜ) nr 1005/2008 üksikasjalikud rakenduseeskirjad, on muu hulgas sätestatud liikmesriikide poolt sadamas tehtava kontrolli võrdlusalused. Selleks et liikmesriigid saaksid rakendada sadamas tehtava kontrolli võrdlusaluseid, mis on sätestatud kõnealuse määruse artikli 4 punktides c ja d, tuleks kolmandate riikide laevade kontrollimist käsitlev teave elektrooniliselt edastada komisjonile, kes teeb selle kättesaadavaks teistele liikmesriikidele.
(3)
Halduskokkulepped, mille alusel püügisertifikaadid kehtestatakse, kinnitatakse või esitatakse elektroonilisel teel või mille alusel need asendatakse elektrooniliste jälgimissüsteemidega, mis tagavad ametiasutuste poolse kontrolli samasuguse taseme, on loetletud määruse (EÜ) nr 1010/2009 IX lisas. Kuna püügisertifikaatide kohta on sõlmitud uued halduskokkulepped, tuleks kõnealust lisa ajakohastada.
(4)
Seetõttu tuleks määruseid (EÜ) nr 1005/2008 ja (EÜ) nr 1010/2009 vastavalt muuta.
(5)
Käesoleva määrusega ette nähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1005/2008 muudatused
Määruse (EÜ) nr 1005/2008 I lisa muudetakse vastavalt käesoleva määruse I lisale.
Artikkel 2
Määruse (EÜ) nr 1010/2009 muudatused
Määrust (EÜ) nr 1010/2009 muudetakse järgmiselt:
1)
artiklile 4 lisatakse järgmine lõik:
„Liikmesriigid teatavad komisjonile viivitamatult esimese lõigu punktide c ja d kohaselt kontrollitud kolmanda riigi laeva nime, lipuriigi ja kontrollimise kuupäeva. Komisjon teeb selle teabe kättesaadavaks teistele liikmesriikidele.”
2)
IX lisa muudetakse vastavalt käesoleva määruse II lisale.
Artikkel 3
Jõustumine
Käesolev määrus jõustub seitsmendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. jaanuar 2010

Labels: 10
12
5
6